rā́jñyati prā́cī digíti rā́jñī ha nā́maiṣā prā́cī digvásavaste devā ádhipataya íti vásavo haitásya diśó devā ádhipatayo 'gnírhetīnā́m pratidhartétyagnírhaivā́tra haitīnā́m pratidhartā́ trivŕ̥ttvā stómaḥ pr̥thivyā́ṃ śrayatvíti trivŕ̥tā haiṣā stómena pr̥thivyā́ṃ śritā́jyamukthamávyathāyai stabhnātvityā́jyena haiṣòkthenā́vyathāyai pr̥thivyā́ṃ stabdhā́ rathantaraṃ sā́ma prátiṣṭhityā antárikṣa íti rathantaréṇa haiṣā sā́mnā prátiṣṭhitāntárikṣa ŕ̥ṣayastvā prathamajā́ deveṣvíti prāṇā vā ŕ̥ṣayaḥ prathamajāstaddhi bráhma prathamajáṃ divo mā́trayā varimṇā́ prathantvíti yā́vatī dyaustā́vatīṃ varimṇā́ prathantvítyetádvidhartā́ cāyamádhipatiścéti vā́kca tau mánaśca tau hī̀daṃ sárvaṃ vidhāráyatasté tvā sárve saṃvidānā nā́kasya pr̥ṣṭhé svargé loke yájamānaṃ ca sādayantvíti yáthaiva yájustáthā bándhuḥ